Nýtt rekstrarform Stefnir - Lausafjársjóður Eftir rúmt ár í rekstri er ljóst að Stefnir - Lausafjársjóður hefur fest sig í sessi meðal fjárfesta . Sjóðurinn er verðbréfasjóður sem fjárfestir meðal annars í innlánum fjármálafyrirtækja . Samkvæmt fjárfestingarstefnu skulu innlán nema 40 - 100% af eignum sjóðsins en einnig er heimilt að fjárfesta í bréfum með ábyrgð íslenska ríkisins ( 0 - 60% ) og í endurhverfum viðskiptum ( 0 - 50% ) . Síðastliðin misseri hefur sjóðurinn fyrst og fremst nýtt sér heimild til fjárfestingar í innlánum og var hlutfall þeirra hinn 29. febrúar sl. 100% . Aðstæður á íslenskum fjármálamarkaði hafa breyst frá stofnun sjóðsins . Þessar breytingar hafa m.a. leitt til þess að sjóðurinn hefur ekki úr eins mörgum kostum að velja hvað varðar fjárfestingar í innlánum . Þar sem um verðbréfasjóð er að ræða er sjóðnum aðeins heimilt að fjárfesta 20% af eignum sínu í innlánum hvers fjármálafyrirtækis . Þannig ber að dreifa fjárfestingum hans í innlánum á a.m.k. 5 fjármálafyrirtæki m.v. að hann fjárfesti að fullu í innlánum . Það er mat Stefnis , í ljósi þess hversu ólík fjármálafyrirtæki á markaði eru að stærð og vegna samþjöppunar á markaði að dreifing innlána á svo marga aðila geti í einhverjum tilfellum gengið gegn hagsmunum hlutdeildarskírteinishafa . Fjárfestingarsjóðum standa hins vegar til boða rýmri heimildir til fjárfestingar í innlánum en þeir geta fjárfest allt að 30% eigna sinna í innlánum hjá einstökum aðila . Í ljósi þessa og með vísan til hagsmuna hlutdeildarskírteinishafa hefur sú ákvörðun verið tekin að slíta sjóðnum þann 27. apríl og stofna nýjan fjárfestingarsjóð undir sömu formerkjum , með sambærilega fjárfestingarstefnu . Hlutdeildarskírteinishafar munu eignast hlutdeildarskírteini í hinum nýja sjóði þann 30. apríl , til samræmis við eign þeirra í verðbréfasjóðnum við slit . Enginn kostnaður er þessu samfara . Kjósi hlutdeildarskírteinishafar ekki að eignast hlutdeildarskírteini í nýja sjóðnum gefst þeim tími til og með 27. apríl til að innleysa eign sína í sjóðnum . Sérstök athygli er vakin á því að fjárfestingarheimildir fjárfestingarsjóða eru almennt rýmri en verðbréfasjóða . Af þeim sökum getur fjárfesting í þeim verið áhættusamari en í verðbréfasjóðum . Í þessu einstaka tilfelli er það hins vegar mat Stefnis að hagsmunum hlutdeildarskírteinishafa sjóðsins sé betur fyrir komið að breytingunum loknum . Allar nánari upplýsingar varðandi sjóðina , m.a. um áhættu , er að finna á heimasíðu Stefnis hf. , www.stefnir.is Frekari upplýsingar fást einnig hjá starfsfólki Verðbréfaþjónustu Arion banka í síma 444 7000 eða á verdbrefathjonusta@arionbanki.is . Stefnir er dótturfélag Arion banka hf .